amanoisuno/poet huggingface dataset:
答梁文杓 劉克莊
二梁大學同袍舊，晚識郎君亦雋才。柳永詞堪腔裏唱，劉叉詩自膽中來。老夫一榻何曾下，吾子扁舟作麽迴。見說桐城方調卒，未應能築禮賢臺。
哭章泉二首  其一 劉克莊
自有簞瓢樂，那須璧帛迎。後凋仁者壽，獨往聖之清。古不稱千駟，今猶重兩生。吾衰久無淚，一慟爲耆英。
哭章泉二首  其二 劉克莊
小扉通水竹，幽絕少比鄰。家似巢栖者，詩非火食人。於今無宿士，若昔有先民。彊作徵君誄，居然語未親。
贈馬相士二首  其一 劉克莊
嫗貌何妨至輔臣，猴形亦有上麒麟。伏波眉目空如畫，不是雲臺劍佩人。
贈馬相士二首  其二 劉克莊
荀卿粗了心形者，蒯徹安知背面哉。別有精微書不載，待君見了季咸來。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之  其一 劉克莊
向來刀筆充書佐，歲晚衣巾學道流。畢竟賢於人一著，醉中夢裏忽迴頭。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之  其二 劉克莊
拂袖歸來久閉關，道人剝啄訪平安。要知對面劉高尚，即是翻身靖長官。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之  其三 劉克莊
去去尋師莫遠尋，蓬萊何處海深深。山房幸有栖身地，且讀西山夜氣箴。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之  其四 劉克莊
聞說周僊有後身，出山不爲兩朱輪。白雲丹竈俱無恙，憑汝殷勤謝主人。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之  其五 劉克莊
或盤碧漢唳清宵，幾載山中伴寂寥。今日鶴來翁已出，他年却恐費翁招。
和南塘食荔歎 劉克莊
君欲和詩無匆匆，唱首天下文章公。今年荔子况倍熟，亭亭錦蓋高張空。猿偷鴉啄牧童采，林間殘顆猶殷紅。在昔唐家充歲貢，吟諷何止杜陵翁。南窮交州西蜀土，快馬馱送如飛龍。絳裳冰肌初照眼，玉環一笑恩光濃。惟閩以遠幸免涴，一顆不到溫泉宮。自從陳紫無真本，皺玉晚出尤稱雄。邇來雞舌擅瑰瑋，贊香譽味萬喙同。麟臺仙人親題品，天爲此果開遭逢。乃知微物似有數，聲價亦與時汙隆。列聖儉德被華戎，微如淮白不敢供。奈何置驛奉私室，安得木鐸觀民風。山蹊谷塹日力窮，血肩踠足馳筠籠。請公移此食荔歎，置在薰風殿閣中。
送真西山再鎮溫陵 劉克莊
父老香花夾路催，朱幡那忍更徘徊。弓張至此尤宜弛，珠去安知不復迴。海上有艘堪致粟，洛中無篚勝生財。泉人畢竟修何福，消得西山兩度來。
水仙花 劉克莊
歲華摇落物蕭然，一種清芬絕可憐。不許淤泥侵皓素，全憑風露發幽妍。騷魂灑落沉湘客，玉色依稀捉月僊。却笑涪翁太脂粉，誤將高雅匹嬋娟。
葵花二首  其一 劉克莊
植物雖微性有常，人心翻覆至難量。李陵衛律陰山死，不似葵花識太陽。
葵花二首  其二 劉克莊
下了江南奏凱迴，曹公鞅鞅未忘懷。爭知野老門庭冷，旌節無心忽自來。
題鄭寧文卷 劉克莊
昔侍西山講習時，頗於函丈得精微。書如逐客猶遭絀，辭取橫汾亦恐非。箏笛豈能諧雅樂，綺紈元未識深衣。嗟余老矣君方少，勤向師門扣指歸。
悼阿駒七首  其一 劉克莊
吾老方期汝亢宗，愛憐不與衆雛同。豈知希世千金産，止作空花賺廼翁。
悼阿駒七首  其二 劉克莊
長兄開卷每隨聲，大母繙經亦諦聽。眉目分明無夭法，恐緣了了與惺惺。
悼阿駒七首  其三 劉克莊
北轍南轅有返期，吾兒掣手去何之。夢中玉雪來懷抱，愁絕鄰鐘喚醒時。
悼阿駒七首  其四 劉克莊
隔日猶能喚女兄，兒於孝友殆天成。直須見汝蓮花上，纔得胸中一點平。
悼阿駒七首  其五 劉克莊
富貴威權得自由，收融二子殺楊脩。閑人於物無恩怨，那得倉舒只麽休。
悼阿駒七首  其六 劉克莊
眼有玄花因悼亡，觀書對客兩茫洋。情知淚是衰翁血，更爲童烏滴數行。
悼阿駒七首  其七 劉克莊
人生憂患本無涯，强取瞿聃語自排。吾母白頭尤念我，吞聲不敢惱慈懷。
鄭寧示邊報走筆戲贈 劉克莊
曾客嫖姚與伏波，慣騎生馬擁琱戈。金臺有命終須築，鐵硯無功亦且磨。見說帛書來汝洛，又傳氈帳迫淮河。只今西北多機會，吾子南歸意若何。
挽劉學諭 劉克莊
少游鄉校至華顛，常以虀鹽養浩然。科舉法行無譽士，丘園禮廢有遺賢。劉賁下第人稱屈，李漢編文後必傳。聞道諸郎皆秀孝，拂雲華表看它年。
送陳戶曹之官襄陽二首  其一 劉克莊
丞相曾參督府謀，郎君今復贊邊籌。彼哉金谷飲長夜，去矣玉關防盛秋。尺度豈能拘快士，功名斷不在中州。習池水滿堤花艷，安得相陪賦遠遊。
送陳戶曹之官襄陽二首  其二 劉克莊
幕府秋風事日生，參軍匹馬去兼程。起爲楚舞何其壯，吟退胡兵在此行。且喜峴山碑有跋，不愁江表傳無名。老儒那復封侯夢，止願躬耕看太平。
旴士張季携所注三略訪西山先生既跋其書余復題二絕於卷尾  其一 劉克莊
張生快士非拘儒，袖出一編相斫書。撲虱拍蚊吾不忍，斷蛇刺虎子何麤。
旴士張季携所注三略訪西山先生既跋其書余復題二絕於卷尾  其二 劉克莊
千里從師細講評，橫渠昔亦謁高平。自從受得中庸了，止說西銘不說兵。
送湯伯紀歸番昜 劉克莊
華宗所産必人英，久見諸賢說父兄。荀氏晚添文若出，楊家又有敬之生。進堪負荷斯文責，退亦流傳後世名。身老荒村無可恨，獨於佳友尚關情。
病後訪梅九絕  其一 劉克莊
夢得因桃數左遷，長源爲柳忤當權。幸然不識桃并柳，却被梅花累十年。
病後訪梅九絕  其二 劉克莊
先生歲晚被人疑，梅畔渾無一字詩。明月清風愁併案，野花啼鳥怕隨司。
病後訪梅九絕  其三 劉克莊
區區毛鄭號精專，未必風人意果然。犬彘不吞舒亶唾，豈堪與世作詩箋。
病後訪梅九絕  其四 劉克莊
和靖林間欬嗽時，一邊覓句一邊饑。而今始會天公意，不惜功名只惜詩。
病後訪梅九絕  其五 劉克莊
老子無糧可禦冬，强鳴饑吻和寒蛩。舍南舍北花如雪，止嚥清香飽殺儂。
病後訪梅九絕  其六 劉克莊
與梅交絕幾星霜，瞥見南枝喜欲狂。便欲佩壺携鐵笛，爲花痛飲百千場。
病後訪梅九絕  其七 劉克莊
一聯半首致魁台，前有沂公後簡齋。自是君詩無警策，梅花窮殺幾人來。
病後訪梅九絕  其八 劉克莊
春信分明到草廬，呼兒沽酒買溪魚。從前弄月嘲風罪，即日金雞已赦除。
病後訪梅九絕  其九 劉克莊
菊得陶翁名愈重，蓮因周子品尤尊。後來誰判梅公案，斷自孤山迄後村。
陪西山遊鼓山一首 劉克莊
先生廊廟姿，非直藩翰才。南州彩旗留，北闕丹詔催。重臣方暑行，停驂小裴回。客中載枚鄒，物外尋宗雷。遂窮天海觀，一豁風雲懷。眷言此靈山，自判宇宙來。登臨幾朱輪，滅沒隨飛埃。堂堂蔡與趙，繼者其誰哉。共惟勳業侔，况乃名節偕。伊余忝載筆，適值祖帳開。雖陪叔子游，獨抱湛輩哀。餞詩堪覆瓿，不敢鎸蒼崖。
鼓山用餘干趙相韻 劉克莊
城郭區區一聚埃，江山如此信佳哉。挾龍相國騎箕去，招鶴仙人弭節來。試問炊粱成短夢，何如煨芋撥殘灰。危亭更著文公扁，日落山空未忍回。
題真仁夫畫卷 劉克莊
草木黄落，水雲莽蒼。孤舟卸帆，凍鴈失行。昔余遠遊，沿灕泝湘。堠長店疎，僕痡馬僵。行李蕭然，有詩滿囊。今其老矣，寧志四方。撫卷追思，歷歷不忘。
題龍眠十八尊者 劉克莊
嘗聞天台境，肉身往無從。仁夫示此圖，恍惚游其中。應真一一若舊識，或踞怪石臨飛淙。山鬼投牒何敬恭，天女問法尤丰茸。盆魚鬐鬛等針粟，放去夭矯拏空濛。山深無人地祇出，被服導從侔王公。前驅鷙獸後夔魍，徐行殿以一瘦筇。巉巉蒼壁謖謖松，下有老宿眉雪濃。石橋滅沒雲氣斷，似是鬼國非天宮。層冰融結挾怒瀑，毒虺噴薄含腥風。至人於此方入定，壞衲羃首枯株同。等閑一坐六十劫，汝技有盡吾無窮。書生往往談性命，怵以禍福猶兒童。倒持手版口勸進，對此寧不面發紅。我知龍眠筆外意，要與濁世鍼盲聾。退之云釋善變幻，愷之謂畫能神通。幻耶神耶兩莫詰，與子持叩西山翁。
米元章有帖云老弟山林集多於眉陽集然不襲古人一句子瞻南還與之說茫然歎久之似歎渠偷也戲跋二首  其一 劉克莊
大令云亡筆不傳，世無行草已千年。偶然遺下鵝群帖，生出楊風與米顛。
米元章有帖云老弟山林集多於眉陽集然不襲古人一句子瞻南還與之說茫然歎久之似歎渠偷也戲跋二首  其二 劉克莊
二集一傳一不傳，可能寶晉勝坡仙。蘇郎不醉常如醉，米老真顛却辨顛。
跋周忘機畫一首 劉克莊
周郎詞藝妙天下，似是詩家非畫家。寧與嵇公寫琴操，不爲盛尹作梅花。
題林戶曹寒齋 劉克莊
舉世爭馳勢利場，君於冷處看人忙。不營摩詰散花室，只設蘇州聽雨床。種果園林無虎守，勘書窗几有螢光。直須喚起西塘老，來向齋中伴石塘。
呈黄建州 劉克莊
當年虎穴挺身臨，匹馬平欺萬綠林。余欲關弓常掩涕，汝能賣劍即回心。歌廉民已嗟來暮，微管吾安得至今。欲謁鈴齋參嫡派，管蠡何敢測高深。
過建陽二首  其一 劉克莊
溪上重來兩鬢絲，豈知拙政久猶思。旄倪欲見葉公面，香火共存朱邑祠。爭勸令君持酒琖，不容老子閉車帷。誰言俗薄今非古，我與斯民各秉彜。
過建陽二首  其二 劉克莊
白布裙襦雪滿顛，携扶傴僂拜車前。皆言庾氏相因粟，猶是君侯不飲泉。自昔活民須有備，即今去客愧無權。愚公老矣癡如故，長把心燈望後賢。
過章戴二首  其一 劉克莊
魯叟新阡何處尋，橋邊感舊獨沉吟。一生欲唾姦諛面，千古難磨道義心。溪昔放魚晴鱍鱍，門今羅爵冷涔涔。發潜頼有西山筆，何日碑成勒碧岑。
過章戴二首  其二 劉克莊
曾向明時雪李邕，又聞名在聘賢中。憶言鴟吻施茅屋，忍見龜趺立柏宮。杯酒昔常陪賀老，隻雞終待哭喬公。情知客淚先難制，鄰笛那堪咽晚風。
答李泉州元善 劉克莊
平生陳無己，白首欠吟債。未嘗交馬呂，况肯見章蔡。附熱生可鄙，中寒死亦快。吾方尚此友，巾車與同載。前瞻有膺滂，却顧有融泰。要當堅一壁，詎可立兩界。恕乎行誼虧，希也名節壞。史君惠良箴，下走敢不拜。懷哉道義交，異彼姑息愛。
送趙信州二首  其一 劉克莊
君於朝列號名流，信在江東亦望州。保抱彼民思父母，齎咨吾輩惜交游。香凝應物吟詩榻，虹貫元章載畫舟。澗上泉邊今寂寞，豈無遺藁待搜求。
送趙信州二首  其二 劉克莊
貧者惟言可贈行，臨分握手盡交情。馬於轡力窮時駭，鷗向機心動處驚。齊士豈無堪客禮，蔡人便遣作牙兵。遥知陌上羅敷女，競看雙旌出勸耕。
題趙子固詩卷 劉克莊
紫芝仲白俱仙去，晚秀惟君擅士林。字肖率更親手作，詩疑賈島後身吟。九成合奏音方備，三染爲纁色始深。老去尤於朋友篤，未忘几研琢磨心。
題湯伯紀程文 劉克莊
詔書選後宮，衆女競媒致。拂鏡濃畫眉，臨風高綰髻。朝猶東鄰居，夕已金屋貴。彼姝絕代姿，綽約乘雲氣。箴史合古趣，佩服與今異。宜哉寤寐求，惜也憔悴棄。君門深復深，歲遣花鳥使。
和高九萬雪詩 劉克莊
添盡綿衣體未和，小窗奈此苦寒何。極知上竺僊人喜，不道長安貧士多。窮巷都無晨噪鵲，邊城應有夜驚鵝。君才堪續梁臺賦，早晚樓船濟汴河。
答曾無疑校勘 劉克莊
詩到黄初字永和，半生西望遡明河。已招學士來儒館，更欠山人拜諫坡。四庫舊書存有幾，五朝遺老苦無多。傳聞將講臨雍禮，小駐驪駒白玉珂。
題袁祕書文藁 劉克莊
場屋聲名淳紹初，同時一輩曉星疎。舉人尚記前鄉貢，天子亦呼行祕書。出蜀詩堪編杜集，涉湘文可補騷餘。中朝典冊須鴻筆，何必然藜照蠹魚。
題廬陵羅生詩卷 劉克莊
門巷蕭然人迹少，華裾客子袖文過。織千機錦非常巧，熏一銖香已覺多。持贈白雲情厚矣，暗投明月愧如何。桃花水煖鱸堪鱠，恨不相携買短蓑。
陳夫人哀詩 劉克莊
龍川天下士，女子節尤奇。孟母遷鄰訓，共姜誓己詩。生無封國分，歿有表阡時。曾識雙珠樹，聊爲補些辭。
挽連夫人 劉克莊
渡江門戶已華簪，嫁得黔婁作藁砧。疇昔曾爲賓截髮，暮年親見子腰金。瀧阡新刻豐碑妙，防墓重封宿草深。憶與夏卿聯禁路，些辭題罷一酸心。
參預陳公挽詩二首  其一 劉克莊
人歎摛毫妙，天知補衮忠。力猶挽元氣，身已御長風。家譜侔洪氏，官稱似范公。獨憐蓴鯽奠，不得至苕中。
參預陳公挽詩二首  其二 劉克莊
聖主初調瑟，煩公數寄聲。已來周大老，尚致魯諸生。末至餘尊盡，西歸隻履輕。中年知己淚，銷得幾回傾。
又二首  其一 劉克莊
世道方憑藉，云胡不憗遺。重如鎮喬嶽，寬可納須彌。鴟閣開無日，蟇陵窆有期。嗟余衰久矣，告第乏雄辭。
又二首  其二 劉克莊
不謂斯人夭，堂堂在目中。曾參黄面老，肯戀黑頭公。性理天淵徹，榮華露電空。獨餘章奏在，聖主記遺忠。
送王實之 劉克莊
欲去還留每自憐，竟爲吾子著先鞭。孤忠盡見萬言疏，十口同登一葉船。屈法相全煩聖主，上書俱貶愧前賢。南歸定過西山下，細把行藏告墓阡。
重餞趙信州分韻得寢字 劉克莊
近甸騷屑餘，當宁焦勞甚。剖符寄非輕，弄印擇已審。盎然春風和，解此寒色凜。吾聞守四隣，豈必衛堂寢。惡馬易調伏，小鮮難烹飪。臘前況屢白，秋杪定一稔。我侯但凝香，彼州自奠枕。英英尚書郎，餞詩麗如錦。驪珠忽滿軸，繼者皆曹沈。顧予如病鶴，欲鳴聲復噤。寧論鬼揶揄，行以親來諗。南歸掣齋鈴，儻留故人飲。
鄭丞相生日口號十首  其一 劉克莊
陌上塵飛敕使來，親傳天語賀元台。門庭如水無珍獻，惟有黄華伴壽杯。
鄭丞相生日口號十首  其二 劉克莊
王呂紛更尚治安，史韓椓杙始凋殘。廼知元祐調絃易，却是端平變局難。
鄭丞相生日口號十首  其三 劉克莊
金塢銅山二紀中，可無玉雪洗貪風。從今中外多廉吏，家有錢神賦一通。
鄭丞相生日口號十首  其四 劉克莊
小范登庸面稍腴，惟公不以位爲娛。宅家亦自臨朝說，丞相都因國事臞。
鄭丞相生日口號十首  其五 劉克莊
舒黯淹留守相間，平津千載有慙顔。惜渠不見端平相，召了西山召鶴山。
鄭丞相生日口號十首  其六 劉克莊
忤旨嬰鱗不自安，明朝密啟與遷官。百僚舉笏私相語，相國胸中得許寬。
鄭丞相生日口號十首  其七 劉克莊
曠懷未許衆人窺，細行猶堪百世師。廣厦千間無地起，靈臺一片有天知。
鄭丞相生日口號十首  其八 劉克莊
轉了頭廳屢乞歸，已將傳舍視黄扉。江湖不欠魚羹飯，直爲君恩未拂衣。
鄭丞相生日口號十首  其九 劉克莊
篚苞不復入脩門，民力微蘇物漸蕃。見說海邊停䱹局，介鱗亦被相君恩。
鄭丞相生日口號十首  其一○ 劉克莊
不用占蓍更訊龜，功成尚有赤松期。由來壽與仁相貫，季主君平未必知。
出宿環碧 劉克莊
逐客挑包水榭中，忽聞乾鵲噪東風。若非閩嶠安書至，即是襄州吉語通。
環碧寒甚移宿客邸 劉克莊
香歇朝衣懶更熏，夢殘宮漏遠難聞。漫郎不稱青綾被，退士惟堪白布裙。
桐廬舟中即事 劉克莊
車前彎帽同聲散，關外華簪一揖休。惟有浙江潮好事，肯隨逐客到嚴州。
朱買臣廟 劉克莊
翁子平生最苦貧，晚將丹頸博朱輪。老儒五十無章綬，歸去何妨且負薪。
江山道中 劉克莊
純綿未覺中年暖，薄酒難禁二月寒。可惜一溪桃李樹，貪程不得過橋看。
徐偃王廟 劉克莊
仁暴由來各異施，秦徐至竟孰雄雌。君看驪岫今無墓，得似柯山尚有祠。
漁梁 劉克莊
淺溪忽漲尋常水，朽樹猶開千百花。有酒可沽魚可買，造門莫問是誰家。
馮唐廟 劉克莊
當饋而今渴將材，豈無梟俊尚沉埋。不曾薦得雲中守，也道身從省戶來。
新蓬二嶺 劉克莊
路入雲端一綫微，行人竊笑僕交譏。空囊非有連城璧，作麽携從間道歸。
春陰 劉克莊
春陰欺得病夫身，偶值晴天一欠伸。客舍無誰相管領，半簷紅日苦留人。
宿小寺觀主僧陞座 劉克莊
靜處尤宜策睡勳，徑投禪榻炷鑪熏。恰爲胡蝶春游美，忽吼華鯨曙色分。僧袒右肩方說法，我聾左耳若無聞。平生不作桑間戀，草草挑包下白雲。
田舍即事十首  其一 劉克莊
去年贏粟尚儲瓶，又見新秧蘸水青。野老逢人說慙愧，長官清白社公靈。
田舍即事十首  其二 劉克莊
村落爭看烏角巾，略談北事向南人。百年只有中州樂，世世無爲塞下民。
田舍即事十首  其三 劉克莊
古來觀社見春秋，茜袂銀釵盡出遊。欲與魯人同獵較，可憐身世尚它州。
田舍即事十首  其四 劉克莊
蹴踘鞵尖塵不涴，臂鷹袖窄樣新裁。社中年少相容否，也待鮮衣染鬢來。
田舍即事十首  其五 劉克莊
鄰壁嘲啾誦學而，老人睡少聽移時。它年謹勿如張禹，帝問床前謬不知。
田舍即事十首  其六 劉克莊
田舍諸雛各雅馴，男兒盍有藝資身。古來醫卜多名世，莫學文章點涴人。
田舍即事十首  其七 劉克莊
條桑女子兩鬟垂，車馬過門未省窺。生長柴門蓬戶裏，安知世有二南詩。
田舍即事十首  其八 劉克莊
草草衣裝挈自隨，壻貧畢竟與齊眉。絕勝京洛傾城色，鏁向侯門作侍兒。
田舍即事十首  其九 劉克莊
兒女相携看市優，縱談楚漢割鴻溝。山河不暇爲渠惜，聽到虞姬直是愁。
田舍即事十首  其一○ 劉克莊
溪上漁郎占斷春，一川碧浪映紅雲。問渠定是神仙否，艣去如飛語不聞。
寄題趙廣文南墅 劉克莊
博士才名賀白流，詎應蚤計到菟裘。宮中未索清平調，海上聊爲汗漫遊。隠几飽看山變態，開軒惟對竹清脩。買鄰有志嗟無力，肯與羊曇共賭不。
寄和湯仲能 劉克莊
憶昨桃包返故鄉，意君束带侍明光。一書似坐窮爲祟，百計無如去最長。蟻穴夢殘何足記，蟇陵願在莫須償。即今臺閣多收召，定有名公雪孝章。
送湯季庸監嶽 劉克莊
季子真奇士，聲名亞長君。尚難友裘牧，何敢吏朱雲。江國無生業，沙場有異聞。臨岐各珍重，世故屬紛紜。
送徐鼎夫用廬陵通守博士戴文韻 劉克莊
一春風雨郡齋寒，荒了麻姑老子壇。吏抱文書排闥至，客携詩卷退衙看。愁來鏡裏絲難染，老去胸中錦已殘。若棹扁舟見安道，爲言歲晚習申韓。
次韻王元度二詩  其一 劉克莊
留落而今兩鬢秋，暮年出處愧前修。敢云余補韓公處，極喜君來謝客州。奇甚寶鐔騰紫氣，清於玉瓚薦黄流。後生不作先賢遠，便合相推出一頭。
次韻王元度二詩  其二 劉克莊
向來綺語禍機深，幾效靈均欲自沉。周廟人曾銘在背，管城子已禿無心。今誰伯樂能酬價，後有鍾期必賞音。老矣尚須君警策，昔人一字答千金。
送趙叔愚赴潯州理掾 劉克莊
未奉三雍對，聊爲五筦行。鄉書踰嶺少，詩思入湘清。遠宦身差穩，中州事日生。向來幾離別，此別最關情。
離郡五絕  其一 劉克莊
自傷臨郡淺，有愧在民深。稽首文公廟，由唐直至今。
離郡五絕  其二 劉克莊
既收其印綬，猶送以車船。回首柱下史，江邊更可憐。
離郡五絕  其三 劉克莊
昨日專城守，今朝失國人。乾坤如許大，無地著孤臣。
離郡五絕  其四 劉克莊
赫赫戎衣定，區區扣馬非。如何孤竹子，嫌粟不嫌薇。
離郡五絕  其五 劉克莊
丘筆鄭克段，軻言象愛兄。回天力不足，削地罰猶輕。
寄徐直翁侍郎二首  其一 劉克莊
銳惰皆由氣所爲，浩然不屈是男兒。未知重入脩門後，何似初攀折檻時。已有客貽絕交論，豈無人取送行詩。勿令一種求疵者，妄議君侯鳳德衰。
寄徐直翁侍郎二首  其二 劉克莊
憶昨紛紛衆喙鳴，怪君噤齘久無聲。得非家客留廷尉，或是閨人沮仲卿。白璧微瑕終古在，黄金橫带霎時榮。從來公議無情甚，莫遣蒙齋獨擅名。
和仲弟十絕  其一 劉克莊
懶窺戶外問晴陰，靜向窗前閲古今。江國事稀聊袖手，鈞天夢斷久灰心。
和仲弟十絕  其二 劉克莊
慈母清齋奉竺乾，平生功行默通天。遥知靜坐修禪觀，永晝爐中一穗煙。
和仲弟十絕  其三 劉克莊
即今江表尚恬熙，忘却前迴飲馬時。淝水豈無風鶴助，平涼莫受犬羊欺。
和仲弟十絕  其四 劉克莊
樓頭吹徹幾寒梅，推枕穿衣曉帳開。蟻鬭蝸爭求予决，老夫身世自難裁。
和仲弟十絕  其五 劉克莊
一春簷溜不曾停，滴破空階蘚暈青。便是兒時對床雨，絕憐老大不同聽。
和仲弟十絕  其六 劉克莊
行遍高臺到曲池，閑將白髮照清漪。未應官舍無幽事，亦有臨流嘯詠時。
和仲弟十絕  其七 劉克莊
少工文字老安施，不但才慳力已疲。無復滴泉來上綆，惠連入夢偶成詩。
和仲弟十絕  其八 劉克莊
弟兄雖幸忝朱輪，各是人間五十人。只合共娛千歲母，可能少補二州民。
和仲弟十絕  其九 劉克莊
鴈回杳杳渾無報，鵲語啾啾似有憑。忽得遠書看百過，眼昏自起剔殘燈。
和仲弟十絕  其一○ 劉克莊
千古堂堂一孔明，尚咨幼宰訪州平。諸君應悉惓惓意，老子寧希赫赫聲。
丁酉重九日宿順昌步雲閣絕句七首呈味道明府  其一 劉克莊
傍邑曾爲劫火塵，獨茲猶是太平民。兒時所歷今三紀，便喚溪山作故人。
丁酉重九日宿順昌步雲閣絕句七首呈味道明府  其二 劉克莊
老子癡頑耐遠遊，平生腹不貯閑愁。今年天賜登高地，身在雲峰最上頭。
丁酉重九日宿順昌步雲閣絕句七首呈味道明府  其三 劉克莊
小休綠樹濯清泉，垢盡身輕意欲仙。豈必魯儒知此樂，舞雩風止在溪邊。
丁酉重九日宿順昌步雲閣絕句七首呈味道明府  其四 劉克莊
九月南州菊未黄，芙蓉取次獻新粧。不妨折取繁紅插，四海皆知兩鬢霜。
丁酉重九日宿順昌步雲閣絕句七首呈味道明府  其五 劉克莊
只了年年作逐臣，衣冠繿縷面埃塵。偶逢令尹留連我，不畏狂生點涴人。
丁酉重九日宿順昌步雲閣絕句七首呈味道明府  其六 劉克莊
先倩清風掃水軒，更呼凉月倒金樽。定知明府歸侵夜，縣郭留燈未閉門。
丁酉重九日宿順昌步雲閣絕句七首呈味道明府  其七 劉克莊
長君論事天爲動，季子居官水似清。雙眊不能鈔諫草，偏聾尚可聽琴聲。
友人李先輩丑父嘗以夷成詩二帙示余莫知爲何人所作心甚愛之過延平客有袖詩一章見訪始知夷成者蓋葉君之別號也鬚髮皓然矣詩與人皆可重因用其韻爲謝 劉克莊
筋力都非少壯時，不煩攬鏡覺吾衰。展禽出仕曾三已，表聖歸休有四宜。飽閲交情悲世道，差强人意頼君詩。此生到死慙三士，本自難招況易麾。
丁酉九月十四日黄源嶺客舍題黄瀛父近詩 劉克莊
不但行吟又卧披，掩編因有感於斯。競爲蛙蚓號鳴態，烏覩龍鸞夭矯姿。損挹嫌人稱大好，琢磨容我指微疵。自慙學識非匡鼎，安敢陪君共說詩。
次王元度韻 劉克莊
占盡靈烏顧盡雲，君恩寬大放歸閩。一區二頃生緣薄，萬緒千條素髮新。鐵馬即今徵戰士，金雞何日赦纍臣。殷勤說向西飛鴈，多謝交游與吏民。
送范守仲冶二首  其一 劉克莊
二年田里內，民不識追胥。官府絕無事，使君惟讀書。儉於住家日，臞似下車初。太末方凋弊，公行不可徐。
送范守仲冶二首  其二 劉克莊
放逐諳時態，惟侯意味長。醴爲狂客設，羹許老人嘗。南國留棠舍，西郊閉草堂。臨岐先作惡，未可倚剛腸。
挽趙漕簡叔二首  其一 劉克莊
雖擁軺車貴，蕭然似布韋。家依僧舍住，俸買古琴歸。海內勝流盡，民間廉吏稀。空餘詩卷在，展玩一沾衣。
挽趙漕簡叔二首  其二 劉克莊
恰訝書題少，俄驚訃問臨。死方拋筆研，貧不涴珠琛。劫火難隳節，浮雲肯動心。悲哉廣陵散，舊譜有誰尋。
曹路分贈詩次韻一首 劉克莊
古來詩律推曹氏，不數河梁與董逃。唐季三家松最勝，建安七子植尤高。短檠尚課兒精選，老筆真堪僕命騷。極欲留君橫槊賦，舟人苦報粵江濤。
用曹帥侍郎韻贈曹路分 劉克莊
曹侯書滿腹，非以劍防身。馬上檄尤速，橐中詩不貧。虜情工變詐，時論主和親。旗鼓何時建，方知國有人。
永嘉曹君贈詩次韻一首 劉克莊
開卷沉吟首屢搔，想提詩律比戎韜。清於學士茶烹雪，壯似將軍弩射濤。再茜三纁由染漬，勺泉卷石可深高。蝸廬自笑無巵酒，不得澆君道路勞。
余大父著作嘗以所得沈元用給事歙硯遺水南林府君後七十年林氏子大鼎以端研遺余答以小詩 劉克莊
隆乾手澤稀疎甚，數帖悽其在水南。但看吾翁貽歙石，固應之子餉端巖。丁寧後裔藏爲好，羞愧先民寶不貪。自笑老猶耽筆硯，少年莫也肯同參。
挽鄭子敬都承二首  其一 劉克莊
重入脩門兩鬢絲，延和累疏竭忠規。立朝頗慕汲生戇，謀國不知晁氏危。老去故人能有幾，古來君子例無時。傳聞近事堪悲慨，說向重泉亦皺眉。
挽鄭子敬都承二首  其二 劉克莊
向來俱觸相君嗔，里社追隨二十春。尚記殘編燈下共，忽看華表路傍新。行車不忍過三步，臨穴應難贖百身。歲晚空山風雨橫，奠芻歸去倍傷神。
次韻實之二首  其一 劉克莊
孤臣去國四經春，迹遠安知罪尚新。蚤亦曾譏秦氏者，晚爲與議濮園人。懶箋光範干時宰，且伴田家賽社神。醉倒不能愁世事，倩他煙柳替含顰。
次韻實之二首  其二 劉克莊
向來歲月半投閑，莫歎朝朝苜蓿盤。身後芬芳聊自誑，眼前腥腐飽曾餐。蟲雞一笑何須較，花鳥相疎恐被彈。清議自爲儒者設，未應覊束老黄冠。
再和二首  其一 劉克莊
借屋城中又一春，桃符萬口說清新。向來曾上慶曆頌，老去甘爲元祐人。健論真堪驚諂子，固窮不肯媚錢神。吾評此士西塘比，後進紛紛謾效顰。
再和二首  其二 劉克莊
與君未得便安閑，邊警偏能惱澗槃。草地棗紅猶索鬭，田家稻白可能餐。誰將鐵綆橫江鎖，莫靠琵琶出塞彈。處處衝梯樓上舞，不應諸老自巍冠。
三和二首  其一 劉克莊
主聖時清萬宇春，禽魚花草各懷新。如何丹鳳樓中手，未作金雞竿下人。家有寧馨堪跨竈，囊無阿堵可通神。客談江北狼煙息，暫展雙眉不用顰。
三和二首  其二 劉克莊
厨人無職主君閑，春日惟供菜滿槃。山下鴟肥聊共飽，堂中羊美得常餐。徧嘗憂患肱三折，已過光陰指一彈。老去有巾宜漉酒，笑它楚客切雲冠。
挽戴丞 劉克莊
戴氏多人物，君尤月旦推。能傳后倉禮，亦擅叔倫詩。故里懸車蚤，名場解褐遲。它年端有恨，椿桂不同時。
題永福黄生行卷 劉克莊
廢詩二十餘年矣，忽讀來詩眼暫明。處士梅曾如許瘦，化人酒莫過於清。蛩鳴競起爲唐體，牛耳誰堪主夏盟。事闊語長殊未竟，跨馿作麽問歸程。
送方清孫參學 劉克莊
僕負輕裝主倚轅，交游握手若爲言。須求沂水風雩樂，勿愛沙河夜市繁。曩日士曾宗郭太，它時我欲傳何蕃。殷勤待折津亭柳，老怕春寒不出村。
挽南塘趙尚書二首  其一 劉克莊
起掌端平制，蕭蕭素髮新。更生宗室老，太白謫僊人。貴矣狨施馬，悲哉筆絕麟。誰爲篆華表，題作宋詞臣。
挽南塘趙尚書二首  其二 劉克莊
自從水心死，麈柄獨歸公。於易疑程氏，惟詩取晦翁。二箴家有本，孤論世無同。不復重商榷，騎鯨浩渺中。
次韻實之春日二首  其一 劉克莊
向來文字擅中朝，留落而今賦大招。才子左遷追屈賈，相君高蹈友松喬。山行或與樵爭席，澗飲聊將掬代瓢。借使終身無一事，亦令千載仰孤標。
次韻實之春日二首  其二 劉克莊
梅醭朝衣塵滿靴，曾穿細仗對延和。角巾久已尋初服，錦帳何須戀舊窩。能讀書人天下少，不如意事古來多。半生寂寂因迂闊，垂老方驚歲月蹉。
再和二首  其一 劉克莊
滎陽相昔獨當朝，曾忝弓旌第一招。無力不能捄房琯，有書安敢托洪喬。如聞徒步輕千駟，未覺堂厨勝一瓢。鄧禹封侯子陵釣，君看二者孰風標。
再和二首  其二 劉克莊
少小從軍事袴鞾，祇今廟算主通和。胡來復去兔三窟，民散未收蜂一窩。病覺風光於我薄，老知書冊誤人多。罪言著就深藏取，自笑狂生壯志蹉。
三和二首  其一 劉克莊
豈有絲毫補聖朝，去來擾擾費麾招。不能履屐供羣謝，未暇綸巾擁二喬。著老萊衣侔服冕，食於陵粟勝操瓢。臣之少也猶疎懶，何况頭今插素標。
三和二首  其二 劉克莊
長劍拄頤刀納鞾，得如曝背趁陽和。買鄰底用百萬價，好事爭爲十二窩。異日史臣應有考，同時朝士欲無多。與君死守西山學，莫遣人譏末路蹉。
四和二首  其一 劉克莊
夢魂久不到清朝，縱遣巫咸未易招。塞北今惟一韋叡，江南前此幾陳喬。扶顛个个無長策，排悶時時引大瓢。它日松根深掩骨，何須竹帛有名標。
四和二首  其二 劉克莊
朱門畫鼓舞宮靴，應笑狂歌似采和。露坐一生無步障，春游是處有行窩。紹興讜議誰當續，元祐全人本不多。辦取九年同面壁，未應末後話頭蹉。
五和二首  其一 劉克莊
尚記諸賢聚本朝，當時君相急旁招。簫韶九奏鳳諧樂，金彈一聲鶑下喬。彊項昔嘗攀殿檻，饑腸今欲把僧瓢。蚤知不得文章力，却悔從初奪錦標。
五和二首  其二 劉克莊
頹然一榻懶巾靴，二月東風尚未和。雀闖屋簷來作宿，蜂銜窗紙去爲窩。牢愁余髮五分白，健思君才十倍多。欲訪東臯賢鼻祖，幾回路與醉鄉蹉。
六和二首  其一 劉克莊
那復熏衣事早朝，杖藜時赴野人招。謀身不善交韓呂，度世猶堪訪賀喬。杖有百錢尋酒琖，家無一物止詩瓢。君看莘渭三王佐，何似夷齊萬世標。
六和二首  其二 劉克莊
生怕將軍手涴靴，安能柔軟舞靈和。艱虞夷甫方謀窟，老懶堯夫少出窩。時事纍棋如許急，春愁抽繭未爲多。終南一徑非常捷，自是吾徒問路蹉。
別張季 劉克莊
昔謁西山過里中，談兵論易氣如虹。若非遇彼負苓者，必是傳於墜履翁。至竟白袍無諂屈，何曾黄策有英雄。秋風定訪蒙齋否，爲說馮唐老更窮。
挽淮東丘升撫幹 劉克莊
子美曼卿流，遠携書劍遊。惜攀丹桂晚，勇赴白檀秋。尚喜前籌壯，聊紓左衽憂。時危奇士夭，無淚可供愁。
五月旦日鷄鳴夢袖疏墀下先君問言何事答曰猶素論也先君太息稱善聞追班聲驚寤以詩識之 劉克莊
夢中候對殿東廂，解后先親問答詳。碓磨不能移素論，曝芹終欲獻清光。觸屏訓諂生猶臭，攀檻傳名死亦香。君父臨之安所避，凌晨起坐涕淋浪。
和張使君一首 劉克莊
里巷傳呼府座來，柴門草戶亦榮哉。相忘金鯽忽然躍，慣見白鷗渾不猜。墨客堵牆觀落筆，花神步水出行杯。定知入奉吾丘計，萬一君王訪草萊。
題趙別駕委齋 劉克莊
乍看華扁費尋思，徐叩微言極坦夷。無可奈何安命者，吾非惡此欲逃之。萬羊賦祿渠前定，二鳥蒙恩彼一時。總被委齋參透了，不求符竹止求祠。
次張使君韻 劉克莊
欲架茅堂久不成，蕭然身世托專城。日無車轄非常靜，月有餐錢未是清。髠首向來輸白粲，短衣老去斸黄精。絕憐不及梁間燕，歲歲新巢巧自營。
讀邸報二首  其一 劉克莊
並驅華轂適通逵，中路安知判兩岐。邪等惟余尤甚者，好官非汝孰爲之。纍臣放逐無還理，陛下英明有寤時。聞向蕭山呼渡急，想追前事亦顰眉。
讀邸報二首  其二 劉克莊
瑶編對秉初修筆，粉署同携夜直衾。虎既蒙皮甘搏噬，鶴因瘡羽久呻吟。盡歸一網機猶淺，橫說三綱害最深。想到鄮山多暇日，軻書毋惜細研尋。
自和二首  其一 劉克莊
橫身久塞楊朱路，灑泣俄悲墨子岐。陋矣射鉤而中者，壯哉鳴鼓以攻之。侍讀自無遷府分，中丞還有僦船時。八風舞罷君恩歇，贏得閑愁上兩眉。
自和二首  其二 劉克莊
貴豪渠已重金带，貧病儂猶舊布衾。鍾阜解仇無宿憾，荆江感事有新吟。早知餘耳交難保，晚覺王何罪未深。白首還鄉應閉戶，斷無保社肯追尋。
和實之讀邸報四首  其一 劉克莊
祝鮀非是佞，莒僕未爲凶。鬼谷從橫舌，終南詭秘蹤。斷無麟在藪，獨有鼠穿墉。千古誰儔匹，依稀似敬宗。
和實之讀邸報四首  其二 劉克莊
穿鑿彊揮麈，跳梁勇執弓。矯誣天亦怒，驅逐國爲空。笑裏刀常有，盟邊甲已衷。拾遺端可拜，誅佞筆生風。
和實之讀邸報四首  其三 劉克莊
外觀殊偉岸，內稟極憸柔。欲取漢清議，盡投唐濁流。鬼車鳴甚惡，猛虎死方羞。芳臭須臾判，哀哉不善謀。
和實之讀邸報四首  其四 劉克莊
一抨初駭聽，雙淚謾求哀。極口誣賢者，甘心譽彼哉。早知豺不食，安用鴆爲媒。試問高陽里，迎車幾兩來。
再和四首  其一 劉克莊
狐鳴工作祟，鴉噪每爲凶。魯觀初尸罪，丘門永削蹤。謀身真有窟，鑿趾欲無墉。力擊延齡去，堂堂似亢宗。
再和四首  其二 劉克莊
舊知偏下石，遠避亦傷弓。留落周南衆，蕭條冀北空。萬言徒飾詐，雙淚却由衷。王績何曾醉，劉蕡本不風。
再和四首  其三 劉克莊
噬人侔虺毒，害物比貓柔。清議姑驅逐，寬恩未放流。劍誅張禹佞，扇障褚淵羞。諫筆非私忿，惓惓爲國謀。
再和四首  其四 劉克莊
伏閣何其壯，登舟得許哀。人多稱快者，上豈少恩哉。惡草毋留種，夭桃不待媒。九重方遠佞，寧放鄭詹來。
挽李卿儔老二首  其一 劉克莊
苦說兵財少，臣非怯塞垣。上思前語驗，人歎左遷冤。老大雲中守，風寒國北門。故交頭白盡，空爲賦招魂。
挽李卿儔老二首  其二 劉克莊
人物今衰少，惟侯智勇兼。悲風起關塞，斜日薄嵫崦。老子無從涕，諸賢不及髯。知心惟蜀李，應爲發幽潜。
挽鄭貢士 劉克莊
少日鳴秋賦，中年讀古書。寧游魯侯泮，不詣漢公車。鄭老先生行，申公八十餘。何妨鳳雛小，玉潤亢門閭。
梅州楊守鐵庵 劉克莊
北客由來憚入南，僕家諫議飽曾諳。誰云瘴霧非吾土，曾有魁躔住此庵。身重豈容眉斧伐，時危猶要脊梁檐。公歸未必懷陳迹，留與州人作美談。
梅州重建中和堂 劉克莊
中和堂昔隳於火，今剪荒榛再落成。博士尊師重演說，史君存古不更名。漸摩伋學三風熄，流布褒詩五瘴清。天子金聲兼玉振，會徵褚大與兒生。
題張簿尉槎溪集 劉克莊
千載枯槎無主名，才翁子晦各偷撐。分明博望昇天訴，不許人間別姓爭。
陳景升頃遺余化度寺碑甚佳闕後三行歸自龍溪始爲余補足記以絕句 劉克莊
端平曾歎闕三行，淳祐重來爲補亡。收拾一碑勞十載，此生凡事不須忙。
端嘉雜詩二十首  其一 劉克莊
幅裂常包割地羞，掃平忽雪戴天讎。穹廬已蹀完顔血，露布新函守緒頭。
端嘉雜詩二十首  其二 劉克莊
聞說關河唾掌收，擬爲跛子看花遊。可憐逸少興公輩，說著中原得許愁。
端嘉雜詩二十首  其三 劉克莊
由北圖南有混并，自南取北費經營。從今束起書生論，噉飯看人致太平。
端嘉雜詩二十首  其四 劉克莊
不及生前見虜亡，放翁易簀憤堂堂。遥知小陸羞時薦，定告王師入洛陽。
端嘉雜詩二十首  其五 劉克莊
少年意氣慕橫行，不覺蹉跎過一生。便脫深衣籠窄袖，去參留守看東京。
端嘉雜詩二十首  其六 劉克莊
鞏洛山川幾過兵，漢家初遣使修陵。可無神物呵豺虎，直護香煙到柏城。
端嘉雜詩二十首  其七 劉克莊
萇尤桀點於堅者，勒固姦雄奈虎何。剩製赭袍添曲蓋，中原假帝不勝多。
端嘉雜詩二十首  其八 劉克莊
鞠躬解作華人語，辮髮來持虜帳書。祇合索綯牽畜狗，不煩伐鼓享鶢鶋。
端嘉雜詩二十首  其九 劉克莊
倴僝將軍約早回，楚材相國更頻催。江東將相真如虎，去報胡雛莫過來。
端嘉雜詩二十首  其一○ 劉克莊
全衆回軍未可非，反旗鳴鼓亦兵機。不知三帥揚鞭際，誰爲君王殿後歸。
端嘉雜詩二十首  其一一 劉克莊
勢窮斯變變斯通，局面初更便不同。西北怕他小老子，東南有箇太平翁。
端嘉雜詩二十首  其一二 劉克莊
一番旗鼓建行臺，勇者投軀富輦財。邊將不消橫草戰，國王祇要撒花回。
端嘉雜詩二十首  其一三 劉克莊
不妨割肉餧豺狼，和約依然墮渺茫。未必與吾盟夾谷，且須防彼劫平凉。
端嘉雜詩二十首  其一四 劉克莊
蠲除一倍臺符下，權借三分督檄傳。頼已奪麾耕壟上，不然伏鑕徇軍前。
端嘉雜詩二十首  其一五 劉克莊
說向丁男與小姑，各勤耕織了軍需。莫教塞北同文軌，却爲江南減賦輸。
端嘉雜詩二十首  其一六 劉克莊
胡來如鬼去如風，哨騎何曾待棗紅。峴首一春無使至，興元六月在圍中。
端嘉雜詩二十首  其一七 劉克莊
擁旄佩印各榮華，已貴無官可復加。若不掃門丞相府，必曾養馬侍中家。
端嘉雜詩二十首  其一八 劉克莊
蘇衛滅胡同拜爵，裴韓平蔡亦聯鑣。祇今光範門前客，太半河陽幕下寮。
端嘉雜詩二十首  其一九 劉克莊
元子置人防壁後，穰侯搜客到車中。鴆杯定不疑羊傅，匕首何曾害魏公。
端嘉雜詩二十首  其二○ 劉克莊
秺侯世世襲蟬冠，庾氏人人築將壇。但見門中俱貴盛，誰憐陛下最孤寒。
洛陽橋三首  其一 劉克莊
周時宮室漢時城，廢址遺基剗已平。乍見橋名驚老眼，南州安得有西京。
洛陽橋三首  其二 劉克莊
嬴氏曾驅六合人，蔡侯只用一州民。立犀豈不賢川守，鞭石何須役海神。
洛陽橋三首  其三 劉克莊
面跨虛空趾沒潮，長鯨吹浪莫漂摇。向來徒病川難涉，今日方知海可橋。
泉州南郭二首  其一 劉克莊
閩人務本亦知書，若不耕樵必業儒。惟有桐城南郭外，朝爲原憲莫陶朱。
泉州南郭二首  其二 劉克莊
海賈歸來富不貲，以身殉貨絕堪悲。似聞近日雞林相，祇博黄金不博詩。
同安 劉克莊
城不能高甫及肩，臨風搔首一懷賢。當時矮屋今存否，曾著文公住四年。
龍溪道中 劉克莊
曠土茫茫無主名，朱門惟恐籍分明。老農猶記淳熙事，太息文公志未行。
木綿鋪 劉克莊
庵遠人稀行未休，風煙絕不類中州。何須更問明朝路，纔出南門極目愁。
靈著祠 劉克莊
甘寧關羽至今傳，名將爲神自古然。生不封侯三萬戶，死猶廟食數千年。
韓祠三首  其一 劉克莊
柳祠韓廟雙碑在，孔思周情萬古新。不信二公俱絕筆，別無詩可送迎神。
韓祠三首  其二 劉克莊
一宵醜類徙南溟，靡待仙官敕六丁。宗閔與紳空並世，可憐不似鱷魚靈。
韓祠三首  其三 劉克莊
萊相竹今供戍卒，武侯柏亦付胡兒。南來獨有昌黎木，神物千年尚護持。
留衣庵 劉克莊
老子今年五十三，諸方參了又重參。誰能遠禮文殊佛，且訪顛師海上庵。
潮惠道中 劉克莊
春深絕不見妍華，極目黄茅際白沙。幾樹半天紅似染，居人云是木綿花。
循梅路口四首  其一 劉克莊
贛客紛紛露刃過，斷無徼吏敢譏訶。身今自是牢盆長，較爾能賢得幾何。
循梅路口四首  其二 劉克莊
導吏倉忙乞調兵，未應機動遣鷗驚。傳聞老子單車至，慚愧偷兒讓路行。
循梅路口四首  其三 劉克莊
鈔法如弓末愈張，可堪於此更求詳。祇應新執牙籌者，拾得研桑肘後方。
循梅路口四首  其四 劉克莊
三十年來邊宿兵，大農無計飽連營。元來有箇浮鹽策，南渡諸賢未講明。
白雲庵 劉克莊
太行以北海豐南，我與梁公各有慙。兒五十餘親八十，可堪來宿白雲庵。
叱馭庵 劉克莊
所立未如溫太真，詎宜跬步暫忘親。乃知峻坂驅車者，有愧高堂扇枕人。
將至海豐 劉克莊
漁鹽舊俗慣恬熙，兵火新民脫亂離。石路樹陰三十里，今猶髣髴太平時。
東坡故居二首  其一 劉克莊
嘉祐寺荒誰與葺，合江樓是復疑非。已爲韓子騎驎去，不見蘇仙化鶴歸。
東坡故居二首  其二 劉克莊
惠州副使是新差，定武端明落舊階。盡遣秦郎晁子去，只携周易魯論來。
豐湖三首  其一 劉克莊
岷峨一老古來少，杭潁二湖天下無。帝恐先生晚牢落，南遷猶得管豐湖。
豐湖三首  其二 劉克莊
小米侍郎生較晚，龍眠居士遠難呼。不知若箇丹青手，能寫微瀾玉塔圖。
豐湖三首  其三 劉克莊
作橋聊結衆生緣，不計全家落瘴煙。內翰翻身脫犀带，黄門勸婦助金錢。
羅湖八首  其一 劉克莊
平生不作賈胡留，怪底江邊未發舟。瀧吏不須前白事，更忙定要看羅浮。
羅湖八首  其二 劉克莊
中州無地堪投足，垂老携家泛瘴江。不愛朱丹畫車轂，且貪紫翠入船窗。
羅湖八首  其三 劉克莊
歲晚南游訪稚川，苔封丹竈尚依然。不知的在山中否，萬一歸來說內篇。
羅湖八首  其四 劉克莊
潁水箕山未脫然，直須斷盡世間緣。野人曾被朱轓涴，不作天仙作地仙。
羅湖八首  其五 劉克莊
異境微茫在半霄，僊人垂手下相招。老來尚有君親念，未敢相陪過鐵橋。
羅湖八首  其六 劉克莊
衡嶽仙都迹已陳，雲臺玉局敕猶新。暮年擬乞沖虛觀，長向山中祝聖人。
羅湖八首  其七 劉克莊
浪跡人間狀似顛，草書壁上筆如椽。吾評二士皆奇怪，未是真僊亦鬼仙。
羅湖八首  其八 劉克莊
五更海底湧金輪，咫尺蓬萊不遠人。欲和蘇詩臨絕頂，可憐漢節尚隨身。
扶胥三首  其一 劉克莊
一陣東風掃曀霾，天容海色豁然開。何須更網珊瑚樹，祇讀韓碑也合來。
扶胥三首  其二 劉克莊
暘谷扶桑指顧間，馮夷得得報平安。爲言博望乘槎至，莫作師襄擊磬看。
扶胥三首  其三 劉克莊
前祭京師奉祝詞，尊嚴不比百神祠。臺家今歲籌邊急，黄帕封香已過時。
兼舶一首 劉克莊
鬻筴飛芻瘴海瀕，扇遮不斷庾公塵。而今更遣兼琛節，羞寫冰銜寄故人。
兼諸司二首  其一 劉克莊
白頭忽有印纍纍，符牒如山退食遲。但見旋添庭下事，不知頓減集中詩。
兼諸司二首  其二 劉克莊
只是從前疎拙身，而今結駟昔懸鶉。伯鸞老去無遺恨，獨憶同操井臼人。
唐子西故居二首  其一 劉克莊
一州兩遷客，無地頓奇材。方送端明去，還迎博士來。
唐子西故居二首  其二 劉克莊
無盡頗縱橫，晚方攻蔡京。猶稱賢宰相，應爲客先生。
風旛堂二首  其一 劉克莊
告子早不動，先師四十餘。乃知盧行者，暗合秀才書。
風旛堂二首  其二 劉克莊
夜夜各趺坐，朝朝同打齋。不知那箇子，曾夢祖師來。
羊城使者廟 劉克莊
山川殊壯麗，井邑亦繁雄。獨有羊城廟，蕭然瓦礫中。
江南五首  其一 劉克莊
已報行營入，猶夸僣壘堅。何曾陵谷變，但見市朝遷。
江南五首  其二 劉克莊
鋹也騃孺子，并蛙徒自尊。如何南武帝，面縛向夷門。
江南五首  其三 劉克莊
具艦逃安往，焚巢潰不支。區區一州力，不足辱王師。
江南五首  其四 劉克莊
宣勸猶疑鴆，龍顔笑引觴。絡鞍奉明主，執梃長降王。
江南五首  其五 劉克莊
身是假皇帝，國由內太師。僞朝舊宮殿，歷歷有遺基。
即事十首  其一 劉克莊
香火萬家市，煙花二月時。居人空巷出，去賽海神祠。
即事十首  其二 劉克莊
東廟小兒隊，南風大賈舟。不知今廣市，何似古楊州。
即事十首  其三 劉克莊
俗情重蒲飲，故事按舟師。莫倚無山越，閑將作水嬉。
即事十首  其四 劉克莊
占斷百花白，摘來三伏涼。著身素馨國，荀令未爲香。
即事十首  其五 劉克莊
瓜果跽拳祝，㬋羅撲賣聲。粵人重巧夕，燈火到天明。
即事十首  其六 劉克莊
名荔絕甘冷，與莆爭長雄。不逢蔡公譜，埋沒瘴煙中。
即事十首  其七 劉克莊
吾生分裂後，不到舊京遊。空作樊樓夢，安知在越樓。
即事十首  其八 劉克莊
突薪初不戒，綆缶始言功。累甓爲牆壁，前人智未工。
即事十首  其九 劉克莊
復關無雅操，涉洧有遺音。未可繩三尺，檳榔當委禽。
即事十首  其一○ 劉克莊
沐髮眠常晏，濡脣飲不多。誰云五瘴毒，常備四時和。
藥洲四首  其一 劉克莊
非有干時策，聊爲避地圖。昔人補勾漏，老子管仙湖。
藥洲四首  其二 劉克莊
役民如犬馬，國破作降俘。往往湖中石，宣和艮嶽無。
藥洲四首  其三 劉克莊
怪怪奇奇石，誰能辨醜妍。莫教贊皇見，定輦入平泉。
藥洲四首  其四 劉克莊
觀寺臨湖上，亭臺出柳間。都忘來五嶺，將謂在孤山。
登城五首  其一 劉克莊
尉佗故秦吏，堪執酇侯鞭。箕踞問使者，吾方帝孰賢。
登城五首  其二 劉克莊
已作南夷長，那爲北面臣。未忘真定冢，畢竟是華人。
登城五首  其三 劉克莊
漢人稱勁粵，累世不加兵。狂卒纔三百，如何便縋城。
登城五首  其四 劉克莊
漫費人蒸土，常如物潰堤。傍疑爲息壤，下恐有蟠泥。
登城五首  其五 劉克莊
郭外皆鯨浸，區中等螘窠。若無西鴈翅，客子奈愁何。
城南 劉克莊
瀕江多海物，比屋盡閩人。四野方多壘，三間欲卜鄰。
題蕭令山則文編二首  其一 劉克莊
繭紙銀鈎寫一通，殷勤投贈愧空空。轍環晚乃交吾子，稛載天將富此翁。著論未容符獨步，操琴欲與愈爭雄。兒童錯認眉間喜，疑有珠犀滿篋中。
題蕭令山則文編二首  其二 劉克莊
咄咄人皆怪老夫，奈何此客去難呼。招溫處士爲羅否，待穆先生設醴無。我有青芻堪秣馬，君言白髮久占烏。人生蟬冕腰金印，未抵斑衣膝下娛。
題唐察院詩卷二首  其一 劉克莊
細讀公詩屢絕編，心知妙處口難傳。言言箴儆堪垂世，歷歷行藏自譜年。但覺朱絃餘倡嘆，不煩玉斧更雕鎸。小儒可是通身膽，擬爲坡仙注大全。